# Rainis Rīgā 1895. gada pavasarī

Manu mīlulīt, būtu labi, ja Tu noietu šodien pie Lamberta1 (Teātra ielā N 1, netāļ no teātra iet iela uz Daugavas pusi). — H. Meiers arī esot speciālists: Lielajā Ķēniņu ielā N 11. Mans rums man daudz neko nelīdzēja, un varbūt, ka es rīt arī nekustos laukā iz mājām. Šodien mani redakcijas puisīši visi manā kortelī skrīvē2. Vesels, mans mīļais. Mans padoms: no dieva puses neielaidies ar iesnām, visa omulība vējā!

Vēstule (16196). Rakstīta ar zīmuli uz vizītkartes „J. Pliekšāns” abām pusēm. Pirmpublicējums RuA, 96.-97.lpp. (ar norādi „Bez datuma (1895. g. pavasarī)”). Publicēta arī RKR, 19, 201.lpp. (ar datējumu „1895. gada pavasarī”).

Šīs un nākamās vēstules pirmpublicējuma piezīmēs Aspazija paskaidrojusi: „Šīs vizītkartes rakstītas Rīgā. Cik atceros, tās attiecas uz dažādām vekseļu kārtošanām, ko Rainis bij nodevis advokātam Lambertam.

Tie pa lielākai daļai bij vekseļi no dažādiem poļu muižniekiem, kā Strašunska un citu. Raiņa tēvs bij kaimiņu poļu muižniekiem aizdevis daudz naudas. Pēc tēva nāves šos vekseļus un parādus tad Rainis mēģināja piedzīt.” (RuA, 99.lpp.)

Faktiski gan, kā noprotams no nākamās vēstules, Rainis ieteicis advokātus, kas vajadzīgi Aspazijai pašai, lai uzsāktu laulības šķiršanas lietu ar M. V. Valteru.

2 Skrīvēt — rakstīt, parasti veikli.